Súradnice: 42°9′1″S 24°45′4″V﻿ / ﻿42,15028°S 24,75111°V﻿ / 42.15028; 24.75111

**Dom Kirkora Mesroboviča** (bulh. Къща на Киркор Месробович – *Kăšta на Kirkor Mesrobovič*) je meštiansky dom z polovice 19. storočia, nachádzajúci sa v centrálnej časti mesta Plovdiv v Plovdivskej oblasti v južnom Bulharsku.

Lokalita
--------

Danovov dom leží v centrálnej časti mesta Plovdiv v hraniciach architektonicko-historickej rezervácie Starý Plovdiv v úpätí pahorku Nebet tepe na ulici „Artin Gidikov" (bulh. улица „Артин Гидиков") č. 11.

Dejiny a súčasnosť
------------------

Dom dal postaviť v rokoch 1845 – 1846 Kirkor Mesrobovič, poľnohospodár a lichvár a významný predstaviteľ plovdivskej arménskej komunity. Dom si dal postaviť vo vtedajšej arménskej štvrti v susedstve chrámu svätého Juraja, arménskej školy, ako aj domu Stepana Chindlijana, ďalšieho významného arménskeho obchodníka.

V 70. rokoch 20. storočia bol dom poškodený v dôsledku požiaru a následne prešiel reštauráciou.

Charakteristika
---------------

Do areálu domu sa z ulice vchádza cez drevenú bránu. Fasáda budovy je plne symetrická. Dom plne kopíruje svah pahorku v ktorom bol postavený a tak je pri vchode z ulice budova len jednoposchodová, ale zo strany zadného dvora dosahuje výšky takmer troch poschodí.

Kompozičný plán je takisto symetrický na princípe dvoch vzájomne na sebe kolmých osí. Pred hlavným vchodom do domu sa nachádza portikus podopieraný dvomi stĺpmi a zakončený vo vrchnej časti štítovým frontónom. Do samotnej budovy sa vchádza z vonkajšieho dvora po dvojramennom drevenom schodisku.

Izby sú v dome logicky rozmiestnené a ich rozmiestnenie kopíruje symetrický plán budovy. Za schodiskom nasleduje priestranný salón obdĺžnikového pôdorysu. Na každej z dlhších strán salónu sa nachádzajú dve obytné izby, medzi ktorými je vždy umiestnená ešte jedna malá miestnosť. Rozmiestnenie izieb na ďalších poschodiach je totožné. V dome sa nenachádzajú vnútorné schodiská. Každé poschodie je dostupné samostatne zvonku z príslušného dvora.

Steny sú bohato zdobené freskami a stropy všetkých miestností v budove aj drevorezbou. Vo výzdobe prevládajú geometrické motívy. Okrasným prvkom miestností sú v dome aj alafrangy (špecifické interiérové niky vyskytujúce sa v domoch z obdobia bulharského národného obrodenia). Zložito umelecky profilované sú aj dvere v interiéri budovy.

Expozície
---------

V dome sú umiestnené dve expozície Mestskej umeleckej galérie.

### Stála expozícia „Canko Lavrenov"

Stála expozícia „Canko Lavrenov" (bulh. Постоянна експозиция „Цанко Лавренов" – *Postojanna ekspozicija „Canko Lavrenov"*) sa nachádza na prvom poschodí domu. Bola otvorená v roku 2002. Je venovaná tvorbe významného bulharského umelca Canka Lavrenova. Vystavené sú diela, ktoré zachytávajú jeho tvorbu od roku 1926 do 60. rokov 20. storočia.

### Expozícia „Mexická grafika"

Expozícia „Mexická grafika" (bulh. Експозиция „Мексиканска графика" – *Ekspozicija „Meksikanska grafika"*) je umiestnená v miestnostiach v prízemnej časti budovy. V dome je umiestnená od roku 1981, kedy exponáty održal Plovdiv darom od Mexika pri príležitosti výročia 1300 rokov od založenia Prvej bulharskej ríše. Predstavuje výber rôznorodej tvorby mexických umelcov 20. storočia.

Štatút a dôvod pamiatkovej ochrany
----------------------------------

Kategória: kultúrna pamiatka miestneho významu

Galéria
-------

* celkový pohľad na dom zo severovýchoducelkový pohľad na dom zo severovýchodu
* pohľad na portikus pred hlavným vchodom do budovypohľad na portikus pred hlavným vchodom do budovy
* vo dvore areáluvo dvore areálu
* vo dvore areáluvo dvore areálu
* vo dvore areáluvo dvore areálu
* detail z hlavnej fasádydetail z hlavnej fasády
* detail z hlavnej fasádydetail z hlavnej fasády
* dvojramenné schodisko pod portikom pri vstupe do budovydvojramenné schodisko pod portikom pri vstupe do budovy
* dvojramenné schodisko pod portikom pri vstupe do budovydvojramenné schodisko pod portikom pri vstupe do budovy
* frontón na portiku pri vstupe do budovyfrontón na portiku pri vstupe do budovy
* detailný pohľad na okno s freskovou výzdoboudetailný pohľad na okno s freskovou výzdobou
* pohľad na studňu vo dvorepohľad na studňu vo dvore

Referencie
----------

1. 1 2 3 4 5 6 7 8 9 10 11 12 13 14 15 16 17 18  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 273. (po bulharsky)
2. 1 2 3 4 5 6 7 8 9 10 11 12 13 14  PIŽEV, Aleksandăr. Starijat Plovdiv. Varna : Izdatelstvo "Slavena". 48 s. ISBN 9545793368. S. 37 – 38. (po bulharsky)
3. 1 2 3 4 5 6 7 8 9 10 11 12 13 14  MATEEV, Matej. Plovdiv – Stolicata na bălgarskija barok. Plovdiv : Nacionalna akademija na architekturata. 2003. 728 s. ISBN 9789549103816. S. 264 – 266. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Dom Kirkora Mesroboviča**